CELEX: 32016R0301
Language: lt
Date: 2015-11-30 00:00:00
Title: 2015 m. lapkričio 30 d. Komisijos deleguotasis reglamentas (ES) 2016/301, kuriuo Europos Parlamento ir Tarybos direktyva 2003/71/EB papildoma prospekto tvirtinimo, skelbimo ir reklamos skleidimo techninio reguliavimo standartais ir iš dalies keičiamas Komisijos reglamentas (EB) Nr. 809/2004 (Tekstas svarbus EEE)

4.3.2016   
            
            
               LT
            
            
               Europos Sąjungos oficialusis leidinys
            
            
               L 58/13
            
         KOMISIJOS DELEGUOTASIS REGLAMENTAS (ES) 2016/301
   2015 m. lapkričio 30 d.
   kuriuo Europos Parlamento ir Tarybos direktyva 2003/71/EB papildoma prospekto tvirtinimo, skelbimo ir reklamos skleidimo techninio reguliavimo standartais ir iš dalies keičiamas Komisijos reglamentas (EB) Nr. 809/2004
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. lapkričio 4 d. Europos Parlamento ir Tarybos direktyvą 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir iš dalies keičiančią Direktyvą 2001/34/EB (1), ypač į jos 13 straipsnio 7 dalies trečią pastraipą, 14 straipsnio 8 dalies trečią pastraipą ir 15 straipsnio 7 dalies trečią pastraipą,
   kadangi:
   
               (1)
            
            
               Direktyva 2003/71/EB suderinami prospektų sudarymo, tvirtinimo ir platinimo reikalavimai. Tuos reikalavimus, visų pirma reikalavimus dėl tvirtinimo, skelbimo ir informacijos, skleidžiamos apie siūlymą ar įtraukimą į prekybos sąrašą kitur nei prospekte, įskaitant reklamą, būtina išdėstyti siekiant užtikrinti nuoseklų derinimą ir atsižvelgti į techninius pokyčius finansų rinkose;
            
         
               (2)
            
            
               prospekto peržiūra ir tvirtinimas – kartotinis procesas, o nacionalinės kompetentingos institucijos sprendimas patvirtinti prospektą apima emitento, siūlytojo ar asmens, prašančio įtraukimo į prekybos reguliuojamoje rinkoje sąrašą, kartotinius analizės ir prospekto projekto kūrimo etapus, siekiant užtikrinti, kad prospektas atitiktų visapusiškumo reikalavimą, įskaitant pateiktos informacijos nuoseklumą ir jos suprantamumą. Siekiant emitentams, siūlytojams ar asmenims, prašantiems įtraukimo į prekybos sąrašą, užtikrinti didesnį tikrumą dėl tvirtinimo, būtina nurodyti, kokius dokumentus reikėtų pateikti nacionalinėms kompetentingoms institucijoms įvairiais prospekto tvirtinimo ciklo etapais;
            
         
               (3)
            
            
               prospekto projektas nacionalinei kompetentingai institucijai visada turėtų būti teikiamas paieškai tinkamu elektroniniu formatu ir tai institucijai priimtinomis elektroninėmis priemonėmis. Kai elektroninis formatas tinkamas paieškai, nacionalinė kompetentinga institucija gali prospekte ieškoti konkrečių terminų ar žodžių, tai padeda greičiau patikrinti, o peržiūros procesas tampa veiksmingesnis ir vykdomas laiku;
            
         
               (4)
            
            
               išskyrus pirmąjį prospekto projektą, labai svarbu, kad kiekviename nacionalinei kompetentingai institucijai pateikiamame prospekto projekte būtų aiškiai parodyti anksčiau pateikto projekto pakeitimai ir paaiškinta, kaip tokiais pakeitimais sprendžiami kokie nors nacionalinės kompetentingos institucijos nurodyti trūkumai. Su kiekvienu nacionalinei kompetentingai institucijai pateikiamu prospekto projektu turėtų būti teikiama ir versija su pažymėtais pakeitimais, kurioje paryškinti visi anksčiau pateikto projekto pakeitimai, ir versija be pažymėtų pakeitimų, kurioje minėti pakeitimai nėra paryškinti;
            
         
               (5)
            
            
               kai informacijos, nurodytos atitinkamuose Komisijos reglamento (EB) Nr. 809/2004 (2) prieduose, atskleisti nereikia arba, atsižvelgiant į emisijos arba emitento pobūdį, ji nėra svarbi to konkretaus prospekto atveju, tą atskleidžiamą informaciją reikėtų nurodyti nacionalinėms kompetentingoms institucijoms, kad vykdant peržiūrą būtų sumažinta vėlavimų;
            
         
               (6)
            
            
               siekiant užtikrinti veiksmingą išteklių naudojimą, kai nacionalinei kompetentingai institucijai tampa aišku, kad emitentas, siūlytojas ar asmuo, prašantis įtraukimo į prekybos sąrašą, negali laikytis prospekto tvarkos reikalavimų, nacionalinė kompetentinga institucija turėtų turėti teisę nutraukti peržiūrą prospekto nepatvirtinusi;
            
         
               (7)
            
            
               prospektų elektroninis skelbimas, įskaitant galutines sąlygas, užtikrina, kad investuotojai turėtų galimybę greitai ir lengvai gauti prospektuose pateiktą informaciją. Reikalavimas, kad investuotojas sutiktų su išlyga dėl teisinės atsakomybės apribojimo, sumokėtų mokestį ar užsiregistruotų, kad gautų prieigą prie prospekto, trukdo prie prospekto lengvai prieiti ir neturėtų būti leidžiamas. Filtrai, kuriais perspėjama, kuriose jurisdikcijose teikiamas siūlymas ir kuriuose reikalaujama, kad investuotojai atskleistų savo gyvenamąją šalį ar nurodytų, kad nėra konkrečios šalies ar jurisdikcijos gyventojai, neturėtų būti laikomas išlyga dėl teisinės atsakomybės apribojimo;
            
         
               (8)
            
            
               su siūlymu visuomenei ar įtraukimu į prekybos sąrašą susijusios reklamos gali tapti netikslios ar klaidinančios, jei atitinkamame prospekte atsiranda arba yra pastebimas svarbus naujas veiksnys, svarbi klaida ar netikslumas, susijęs su prospekte nurodyta informacija. Reikėtų nustatyti reikalavimus, kuriais būtų užtikrinta, kad kai reklamos tampa netikslios ar klaidinančios dėl tokio svarbaus naujo veiksnio, svarbios klaidos ar netikslumo, tokios reklamos būtų pataisytos;
            
         
               (9)
            
            
               kadangi prospektas yra autoritetingas informacijos apie siūlymą visuomenei ar įtraukimą į prekybos sąrašą šaltinis, visa informacija, išplatinta apie tokius siūlymus ir įtraukimą į prekybos sąrašą, ar tai būtų daroma reklamos ar kitais tikslais, žodžiu ar raštu, turėtų būti suderinama su prospekte pateikiama informacija. Tai turėtų būti užtikrinama reikalaujant, kad bet kokia išplatinta informacija neprieštarautų prospekto turiniui arba neteiktų nuorodų į informaciją, kuria jam prieštaraujama. Be to, išplatinta informacija turėtų būti draudžiama pateikti iš esmės šališką požiūrį į prospekte pateiktą informaciją. Kadangi dėl alternatyvių veiklos rodiklių gali būti daromas neproporcingas poveikis sprendimui investuoti, ne prospekte išplatintoje informacijoje apie siūlymą visuomenei ar įtraukimą į prekybos sąrašą neturėtų būti leidžiama tokių rodiklių nurodyti, jeigu jie nenurodyti prospekte;
            
         
               (10)
            
            
               Reglamente (EB) Nr. 809/2004 pateiktos nuostatos dėl prospekto skelbimo ir reklamos skleidimo. Kad būtų išvengta reikalavimų dubliavimo, tam tikras Reglamento (EB) Nr. 809/2004 nuostatas reikėtų išbraukti;
            
         
               (11)
            
            
               šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
            
         
               (12)
            
            
               pagal Europos Parlamento ir Tarybos reglamento (ES) Nr. 1095/2010 (3) 10 straipsnį ESMA surengė atviras viešas konsultacijas dėl tokių techninių reguliavimo standartų projektų, išnagrinėjo galimas su jais susijusias sąnaudas ir naudą, ir paprašė, kad Vertybinių popierių ir rinkų suinteresuotųjų subjektų grupė, įsteigta pagal to reglamento 37 straipsnį, pateiktų savo nuomonę,
            
         PRIĖMĖ ŠĮ REGLAMENTĄ:
   I SKYRIUS
   
      BENDROSIOS NUOSTATOS IR PROSPEKTO PATVIRTINIMAS
   
   1 straipsnis
   Objektas
   Šiuo reglamentu nustatomi techniniai reguliavimo standartai, kuriuose toliau nurodoma:
   
               1)
            
            
               prospekto tvirtinimo tvarka, kaip nurodyta Direktyvos 2003/71/EB 13 straipsnyje;
            
         
               2)
            
            
               prospekto skelbimo tvarka, nustatyta Direktyvos 2003/71/EB 14 straipsnio 1–4 dalyse;
            
         
               3)
            
            
               reklamos skleidimas, nurodytas Direktyvos 2003/71/EB 15 straipsnyje;
            
         
               4)
            
            
               atskleidžiamos informacijos apie siūlymą visuomenei ar įtraukimą į prekybos reguliuojamoje rinkoje sąrašą ir prospekte pateikiamos informacijos atitikimas, kaip nustatyta Direktyvos 2003/71/EB 15 straipsnio 4 dalyje.
            
         2 straipsnis
   Prašymo tvirtinti teikimas
   1.   Emitentas, siūlytojas ar asmuo, prašantis įtraukti į prekybos reguliuojamoje rinkoje sąrašą, kompetentingai institucijai teikia visus prospekto projektus paieškai tinkamu elektroniniu formatu elektroninėmis priemonėmis. Kontaktinis adresas, kuriuo kompetentinga institucija gali pateikti visus pranešimus raštu elektroninėmis priemonėmis, nurodomas pateikiant pirmą prospekto projektą.
   2.   Kartu su pirmu kompetentingai institucijai teikiamu prospekto projektu arba prospekto peržiūros metu, emitentas, siūlytojas ar asmuo, prašantis įtraukti į prekybos reguliuojamoje rinkoje sąrašą, paieškai tinkamu elektroniniu formatu taip pat pateikia:
   
               a)
            
            
               jeigu pagal Reglamento (EB) Nr. 809/2004 25 straipsnio 4 dalį buveinės valstybės narės kompetentinga institucija reikalauja arba savo iniciatyva, dalinių nuorodų sąrašą, kuriame taip pat nurodomi tie Reglamento (EB) Nr. 809/2004 I–XXX priedų punktai, kurie nebuvo įtraukti į prospektą, nes dėl emitento, siūlytojo ar asmens, prašančio įtraukti į prekybos sąrašą, arba visuomenei siūlomų ar įtraukiamų į prekybos sąrašą vertybinių popierių pobūdžio jie nebuvo taikytini.
               Jeigu dalinių nuorodų sąrašas nepateikiamas ir jeigu prospekto projekto punktų eiliškumas nesutampa su informacijos pateikimo Reglamento (EB) Nr. 809/2004 prieduose eiliškumu, prospekto projekto paraštėje pateikiamos pastabos, kuriose nurodoma, kurie prospekto skirsniai atitinka susijusius informacijos atskleidimo reikalavimus. Kartu su prospektu, kurio paraštėje pateiktos pastabos, teikiamas dokumentas, kuriame nurodomi visi Reglamento (EB) Nr. 809/2004 susijusiuose prieduose įrašyti punktai, kurie nebuvo įtraukti į prospektą dėl to, kad jie nebuvo taikytini dėl emitento, siūlytojo ar asmens, prašančio įtraukti į prekybos sąrašą, arba visuomenei siūlomų ar įtraukiamų į prekybos sąrašą vertybinių popierių pobūdžio;
            
         
               b)
            
            
               jeigu emitentas, siūlytojas ar asmuo, prašantis įtraukti į prekybos reguliuojamoje rinkoje sąrašą, buveinės valstybės narės kompetentingos institucijos prašo leisti į prospektą neįtraukti informacijos pagal Direktyvos 2003/71/EB 8 straipsnio 2 dalį, pagrįstą prašymą;
            
         
               c)
            
            
               jeigu, patvirtinus prospektą, emitentas, siūlytojas ar asmuo, prašantis įtraukti į prekybos reguliuojamoje rinkoje sąrašą, buveinės valstybės narės kompetentingos institucijos prašo priimančiosios valstybės narės kompetentingai institucijai apie tai pranešti patvirtinimo pažyma pagal Direktyvos 2003/71/EB 18 straipsnio 1 dalį, tokį prašymą;
            
         
               d)
            
            
               visą informaciją, kuri į prospektą įtraukiama nuorodos būdu, nebent tokią informaciją jau patvirtino ar priėmė ta pati kompetentinga institucija pagal Direktyvos 2003/71/EB 11 straipsnį;
            
         
               e)
            
            
               visą informaciją, kuri pagrįstai laikoma būtina buveinės valstybės narės kompetentingos institucijos vykdomai peržiūrai ir kurią pateikti tuo tikslu ta kompetentinga institucija aiškiai paprašo.
            
         3 straipsnis
   Prospekto projekto pakeitimai
   1.   Jeigu buveinės valstybės narės kompetentingai institucijai pateikęs pirmą prospekto projektą emitentas, siūlytojas ar asmuo, prašantis įtraukti į prekybos reguliuojamoje rinkoje sąrašą, teikia tolesnius prospekto projektus, tolesniuose projektuose pažymimi pakeitimai, paryškinant visus anksčiau pateikto prospekto projekto be pažymėtų pakeitimų, kaip jis buvo pateiktas kompetentingai institucijai, pakeitimus. Jeigu daromi tik labai nedideli pakeitimai, priimtinais laikomos prospekto projekto ištraukos su pažymėtais visais ankstesnio projekto pakeitimais. Prospekto projektas be pažymėtų pakeitimų visada teikiamas kartu su projektu, kuriame paryškinti visi pakeitimai.
   Jeigu emitentas, siūlytojas ar asmuo, prašantis įtraukti į prekybos reguliuojamoje rinkoje sąrašą, negali laikytis pirmoje pastraipoje nustatytų reikalavimų dėl techninių kliūčių, susijusių su prospekto pakeitimų žymėjimu, kiekvienas ankstesnio prospekto projekto pakeitimas buveinės valstybės narės kompetentingai institucijai nurodomas raštu.
   2.   Jeigu buveinės valstybės narės kompetentinga institucija pagal šio reglamento 5 straipsnio 2 dalį emitentui, siūlytojui ar asmeniui, prašančiam įtraukti į prekybos reguliuojamoje rinkoje sąrašą, pranešė, kad, jos nuomone, prospekto projektas neatitinka visapusiškumo reikalavimo, įskaitant pateiktos informacijos nuoseklumą ir jos suprantamumą, su vėliau teikiamu prospekto projektu teikiamas paaiškinimas, kaip spręstas kompetentingos institucijos nurodyto nevisapusiškumo klausimas.
   Jeigu padaromi anksčiau pateikto prospekto projekto pakeitimai yra aiškūs arba jais aiškiai sprendžiamas kompetentingos institucijos nurodyto nevisapusiškumo klausimas, laikoma, kad nuorodos, kur padaryti pakeitimai sprendžiant nevisapusiškumo klausimą, pakankamos.
   4 straipsnis
   Galutinio projekto teikimas
   1.   Išskyrus 2 straipsnio 2 dalies a punkte minimą dalinių nuorodų sąrašą, galutinis prospekto projekto teikiamas tvirtinti kartu su visa 2 straipsnio 2 dalyje minima informacija, kuri pasikeitė nuo paskutinio teikimo. Galutinio prospekto projekto paraštėje pastabų neturi būti.
   2.   Jeigu anksčiau pateikta informacija, minėta 2 straipsnio 2 dalyje, nebuvo pakeista, emitentas, siūlytojas ar asmuo, prašantis įtraukti į prekybos reguliuojamoje rinkoje sąrašą, raštu patvirtina, kad nėra anksčiau pateiktos informacijos pakeitimų.
   5 straipsnis
   Prašymo gavimas ir tvarkymas
   1.   Buveinės valstybės narės kompetentinga institucija raštu elektroninėmis priemonėmis kuo greičiau ir ne vėliau kaip kitos darbo dienos nuo prospekto gavimo pabaigoje patvirtina pradinio prašymo patvirtinti prospektą gavimą. Patvirtinime apie gavimą emitentui, siūlytojui ar asmeniui, prašančiam įtraukti į prekybos reguliuojamoje rinkoje sąrašą, nurodomas prašymo patvirtinti nuorodos numeris ir kompetentingos institucijos kontaktinis adresas, kuriuo galima siųsti su prašymu susijusius klausimus. Patvirtinimo apie gavimą data neturi poveikio prospekto projekto teikimo datai, kaip apibrėžta Direktyvos 2003/71/EB 13 straipsnio 2 dalyje, nuo kurios skaičiuojamas pranešimo terminas.
   2.   Jeigu buveinės valstybės narės kompetentinga institucija pagrįstai mano, kad jai pateikti ne visi dokumentai arba kad reikalinga papildoma informacija, pavyzdžiui, dėl tam tikros pateiktos informacijos nenuoseklumo ar neaiškumo, ji raštu elektroninėmis priemonėmis emitentui, siūlytojui ar asmeniui, prašančiam įtraukti į prekybos reguliuojamoje rinkoje sąrašą, praneša, kad reikia pateikti papildomos informacijos ir nurodo prašymo priežastis.
   3.   Jeigu buveinės valstybės narės kompetentinga institucija mano, kad nevisapusiškumas yra ne toks reikšmingas arba labai svarbus yra laikas, kompetentinga institucija gali emitentui, siūlytojui ar asmeniui, prašančiam įtraukti į prekybos reguliuojamoje rinkoje sąrašą, tai pranešti žodžiu ir tokiu atveju prospekto tvirtinimo terminas, kaip nurodyta Direktyvos 2003/71/EB 13 straipsnio 4 dalyje, nepertraukiamas.
   4.   Jeigu emitentas, siūlytojas ar asmuo, prašantis įtraukti į prekybos reguliuojamoje rinkoje sąrašą, negali arba nenori pateikti pagal 2 dalį prašomos papildomos informacijos, buveinės valstybės narės kompetentinga institucija turi teisę atsisakyti tvirtinti prospektą ir nutraukti prospekto peržiūrą.
   5.   Buveinės valstybės narės kompetentinga institucija apie savo sprendimą dėl prospekto tvirtinimo emitentui, siūlytojui ar asmeniui, prašančiam įtraukti į prekybos reguliuojamoje rinkoje sąrašą, praneša raštu elektroninėmis priemonėmis sprendimo dieną. Jeigu prospektą atsisakoma tvirtinti, kompetentingos institucijos sprendime nurodomos tokio atsisakymo priežastys.
   II SKYRIUS
   
      PROSPEKTO PASKELBIMAS
   
   6 straipsnis
   Prospekto paskelbimas elektronine forma
   1.   Kai prospektas skelbiamas elektronine forma pagal Direktyvos 2003/71/EB 14 straipsnio 2 dalies c, d arba e punktus, vieno arba kelių dokumentų prospektas:
   
               a)
            
            
               patekus į tinklalapį, yra lengvai prieinamas;
            
         
               b)
            
            
               yra paieškai tinkamo elektroninio formato, kurio negalima keisti;
            
         
               c)
            
            
               neturi interneto nuorodų, nebent elektroninių adresų, kurių informacija įtraukiama nuorodos būdu, nuorodas;
            
         
               d)
            
            
               yra atsisiunčiamas ir atsispausdinti tinkamos formos.
            
         2.   Jeigu prospektas, kuriame pateikiama informacija įtraukiama nuorodos būdu, skelbiamas elektronine forma, jame pateikiamos nuorodos į kiekvieną dokumentą, kuriame nurodoma informacija, įtraukta nuorodos būdu, arba į kiekvieną interneto puslapį, kuriame tas dokumentas paskelbtas.
   3.   Jeigu prospektas, skirtas siūlyti visuomenei vertybinių popierių, skelbiamas emitentų, finansinių tarpininkų arba reguliuojamų rinkų tinklalapiuose, būtina imtis priemonių, kad juose pateikiama informacija nebūtų skirta valstybių narių arba trečiųjų šalių, kuriose vertybiniai popieriai nėra siūlomi, gyventojams, pavyzdžiui, įtraukiant pastabą, kurioje nurodoma, kam skirtas pasiūlymas.
   4.   Prieigai prie elektronine forma skelbiamo prospekto netaikomas reikalavimas:
   
               a)
            
            
               užbaigti registraciją;
            
         
               b)
            
            
               sutikti su išlyga dėl teisinės atsakomybės apribojimo;
            
         
               c)
            
            
               sumokėti mokestį.
            
         7 straipsnis
   Galutinių sąlygų paskelbimas
   Bazinio prospekto galutinių sąlygų paskelbimo būdas nebūtinai turi sutapti su bazinio prospekto paskelbimo būdu, jei tik naudojamas vienas iš Direktyvos 2003/71/EB 14 straipsnyje nurodytų paskelbimo būdų.
   8 straipsnis
   Paskelbimas laikraščiuose
   1.   Siekiant, kad būtų laikomasi Direktyvos 2003/71/EB 14 straipsnio 2 dalies a punkto, prospektas skelbiamas nacionaliniuose ar keliuose regionuose platinamuose bendruose arba finansinės informacijos laikraščiuose.
   2.   Jeigu kompetentingos valdžios institucijos nuomone paskelbti pasirinktas laikraštis neatitinka 1 dalyje nustatytų reikalavimų, ji nurodo laikraštį, kurio tiražas yra tinkamas šiam tikslui, visų pirma atsižvelgdama į kiekvienos valstybės narės geografinę teritoriją, gyventojų skaičių ir skaitymo įpročius.
   9 straipsnis
   Pranešimo paskelbimas
   1.   Jeigu valstybė narė nusprendžia pasinaudoti Direktyvos 2003/71/EB 14 straipsnio 3 dalyje numatyta galimybe reikalauti paskelbti pranešimą, nurodantį, kaip prospektas pateiktas visuomenei ir kur jį galima gauti, tas pranešimas paskelbiamas laikraštyje, kuris atitinka prospektams skelbti taikomus reikalavimus, pateiktus šio reglamento 8 straipsnyje.
   Jeigu pranešimas susijęs su prospektu, kuris paskelbtas siekiant vienintelio tikslo – įtraukti vertybinius popierius į prekybos reguliuojamoje rinkoje sąrašą, kai tos pačios klasės vertybiniai popieriai jau yra įtraukti į tą sąrašą, jį taip pat galima skelbti tos reguliuojamos rinkos oficialiajame leidinyje, nepaisant, ar tas oficialusis leidinys išspausdintas popieriuje ar yra elektroninio formato.
   2.   Pranešimas paskelbiamas ne vėliau kaip kitą darbo dieną nuo prospekto paskelbimo pagal Direktyvos 2003/71/EB 14 straipsnio 1 dalį dienos.
   3.   Pranešime nurodoma ši informacija:
   
               a)
            
            
               emitentą identifikuojanti informacija;
            
         
               b)
            
            
               vertybinių popierių, kuriuos planuojama pasiūlyti ir (arba) kuriuos prašoma įtraukti į prekybos sąrašą, tipas, klasė ir skaičius, jeigu tik ši informacija yra žinoma pranešimo paskelbimo metu;
            
         
               c)
            
            
               planuojamas siūlymo arba įtraukimo į prekybos sąrašą grafikas;
            
         
               d)
            
            
               pareiškimas, pažymintis, kad prospektas buvo paskelbtas, ir nurodantis, kur jį galima gauti;
            
         
               e)
            
            
               adresai, kuriais visuomenė gali gauti popierinį egzempliorių, ir laikotarpis, per kurį jį galima gauti;
            
         
               f)
            
            
               jo data.
            
         10 straipsnis
   Patvirtintų prospektų sąrašas
   Patvirtintų prospektų sąraše, kuris skelbiamas kompetentingos valdžios institucijos tinklalapyje pagal Direktyvos 2003/71/EB 14 straipsnio 4 dalį, nurodoma, kokiu būdu tokie prospektai buvo paskelbti ir kur juos galima gauti.
   III SKYRIUS
   
      REKLAMA
   
   11 straipsnis
   Reklamos skleidimas
   1.   Kai paskleidžiama reklama, susijusi su siūlymu visuomenei ar įtraukimu į prekybos reguliuojamoje rinkoje sąrašą, ir vėliau skelbiamas prospekto priedas, dėl atsiradusio ar pastebėto svarbaus naujo veiksnio, svarbios klaidos ar netikslumo, susijusių su į prospektą įtraukta informacija, skleidžiama pakeista reklama, jeigu dėl svarbaus naujo veiksnio, svarbios klaidos ar netikslumo, susijusių su į prospektą įtraukta informacija, anksčiau išplatintas reklamos turinys yra netikslus ar klaidinantis.
   2.   Pakeistoje reklamoje daroma nuoroda į ankstesnę reklamą, nurodant, kad ankstesnė reklama pakeista dėl esančios netikslios ar klaidinančios informacijos, ir nurodant abiejų reklamos versijų skirtumus.
   3.   Paskleista reklama skleidžiama nedelsiant po tokio priedo paskelbimo. Išskyrus žodžiu skleidžiamą reklamą, pakeista reklama skleidžiama bent jau tokiomis pačiomis priemonėmis kaip pradinė reklama.
   Įpareigojimas iš dalies pakeisti reklamą netaikomas po viešo platinimo termino pabaigos arba prasidėjus prekybai reguliuojamoje rinkoje, atsižvelgiant į tai, kas įvyksta vėliau.
   4.   Kai prospektas pagal Direktyvą 2003/71/EB neprivalomas, visose reklamose tai atitinkamai nurodoma, išskyrus atvejus, kai emitentas, siūlytojas arba asmuo, prašantis įtraukti į prekybos reguliuojamoje rinkoje sąrašą, nusprendžia skelbti prospektą, atitinkantį Direktyvos 2003/71/EB, Reglamento (EB) Nr. 809/2004 ir šio reglamento nuostatas.
   12 straipsnis
   Atitikimas Direktyvos 2003/71/EB 15 straipsnio 4 dalies tikslams
   Žodžiu arba raštu atskleidžiama informacija apie siūlymą visuomenei ar įtraukimą į prekybos reguliuojamoje rinkoje sąrašą reklamos ar kitais tikslais:
   
               a)
            
            
               neprieštarauja prospekte pateiktai informacijai;
            
         
               b)
            
            
               neturi nuorodų į informaciją, kuri prieštarauja prospekte pateiktai informacijai;
            
         
               c)
            
            
               nepateikia iš esmės šališko požiūrio į prospekte pateiktą informaciją, be kita ko, praleidžiant tokios informacijos neigiamus aspektus arba juos pateikiant mažiau sureikšmintus nei teigiamus aspektus;
            
         
               d)
            
            
               nenurodo alternatyvių veiklos rodiklių, susijusių su emitentu, nebent jie nurodyti prospekte.
            
         Laikantis a–d punktų, prospekte pateikiamą informaciją sudaro jau paskelbta į prospektą įtraukta informacija arba į prospektą įtrauktina informacija, jeigu prospektas skelbiamas vėliau.
   D punkte nurodytus alternatyvius veiklos rodiklius sudaro veiklos rodikliai, kurie yra ankstesnės arba būsimos finansinės veiklos finansiniai rodikliai, finansinė padėtis arba pinigų srautai, ir kurie skiriasi nuo finansinių rodiklių, apibrėžtų taikytinoje finansinės atskaitomybės tvarkoje.
   IV SKYRIUS
   
      BAIGIAMOSIOS NUOSTATOS
   
   13 straipsnis
   Reglamento (EB) Nr. 809/2004 pakeitimai
   Reglamentas (EB) Nr. 809/2004 iš dalies keičiamas taip:
   
               1)
            
            
               1 straipsnio 5 ir 6 dalys išbraukiamos;
            
         
               2)
            
            
               29–34 straipsniai išbraukiami.
            
         14 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. lapkričio 30 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 345, 2003 12 31, p. 64.
   
      (2)  2004 m. balandžio 29 d. Komisijos reglamentas (EB) Nr. 809/2004, įgyvendinantis Europos Parlamento ir Tarybos direktyvos 2003/71/EB nuostatas dėl prospektuose pateikiamos informacijos bei šių prospektų formato įtraukimo nuorodos būdu ir paskelbimo bei reklamos skleidimo (OL L 149, 2004 4 30, p. 1).
   
      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).